SET ปิดส่งท้ายปี 65 ยืนเหนือ 1,650 จุด รับแรงซื้อเดลต้า-เม็ดเงินกองทุนไหลเข้า
SET ปิดบวก 7 จุด ส่งท้ายปี 65 ยืนเหนือ 1,650 จุด คาด รับแรงหนุนหุ้น DELTA รวมทั้งแรงซื้อกองทุน RMF-SSF แนวโน้มการลงทุนสัปดาห์แรกของปี 66 แนวรับ 1,640-1,650 จุด แนวต้าน 1,680-1,700 จุด
SET ปิดบวก 7 จุด ส่งท้ายปี 65 ยืนเหนือ 1,650 จุด คาด รับแรงหนุนหุ้น DELTA รวมทั้งแรงซื้อกองทุน RMF-SSF แนวโน้มการลงทุนสัปดาห์แรกของปี 66 แนวรับ 1,640-1,650 จุด แนวต้าน 1,680-1,700 จุด
30 ธ.ค. 2565

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยปิดวันสุดท้ายของปี 65 ปรับตัวขึ้นมาได้ดีแม้ช่วงท้ายตลาดจะมีแรงขายหุ้นใหญ่ ยกเว้น หุ้น DELTA พุ่งขึ้น 16% ช่วยหนุนดัชนีบวก 12 จุดตอบรับ SET50 Rebalancing ที่จะใช้ราคาปิดวันนี้ มีผลวันที่ 3 ม.ค.66  รวมถึง COM7 และ RATCH ที่มีแรงซื้อเข้ามาแต่ยังไม่เท่า DELTA  ขณะที่ช่วงท้ายตลาดมีแรงขายหุ้น SET50 เพื่อทำกำไรออกมาทำให้ดัชนีลดช่วงบวกลง
โดยตลาดหุ้นไทยปรับตัวได้ดีกว่าที่ประเมินปิดท้ายปีที่ 1,650 จุด หลังจากทะลุแนวต้านสำคัญ 1,650 จุดขึ้นมาได้ ทำให้มีโมเมมตัมขึ้นต่อ เม็ดเงินจากกองทุนเพื่อการเลี้ยงชีพ (RMF) และ กองทุนเพื่อการออม (SSF) เข้าซื้อช่วยหนุน แต่ก็มีสัญญาณแปราะบาง หลังจากขึ้นมาต่อเนื่อง 8 วันทำการกว่า 70 จุด ทางเทคนิคเข้าแดน over bought ต้องระวังแรงขายในช่วงต้นปี และแรงขายจากกองทุน LTF จึงต้องระวังความผันผวน
ทั้งนี้มองว่าทิศทางดัชนีใน 3-4 เดือนแรกของปี 66 น่าจะยังมีโมเมมตัมเชิงบวกจากการท่องเที่ยวฟื้นตัวผลักดันเศรษฐกิจเติบโต และจะมีการเลือกตั้งใหญ่ แต่ช่วงครึ่งหลังปี 66 ต้องระวังแรงกดดันจากเศรษฐกิจโลกถดถอย โดยเฉพาะสหรัฐ ทั้งนี้ประเมินดัชนี SET ปี 66 ไว้ที่ 1,590 จุด เพราะห่วงครึ่งปีหลังภาพรวมตลาดน่ารับแรงกดดันค่อนข้างมาก รวมถึงการเก็บภาษีขายหุ้น เป็นตัวลดทอนอีกแรงด้วย
อย่างไรก็ตาม อาจเห็น January effect แต่คาดว่าตลาดคงยังไปไหนไม่ไกลกว่านี้ เพราะเดือนธ.ค.65 ปรับขึ้นมามากแล้วแนวโน้มการลงทุนสัปดาห์แรกของปี 66 ให้กรอบแนวต้าน 1,680 ถัดไปที่ 1,700 จุด แนวรับ 1,650 และ 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 19,052.02 ล้านบาท ปิดที่ 830.00 บาท เพิ่มขึ้น 108.00 บาท
PTT มูลค่าการซื้อขาย 3,138.90 ล้านบาท ปิดที่ 33.25 บาท เพิ่มขึ้น 0.50 บาท
AOT มูลค่าการซื้อขาย 2,921.81 ล้านบาท ปิดที่ 75.00 บาท ลดลง 1.25 บาท
BDMS มูลค่าการซื้อขาย 1,970.26 ล้านบาท ปิดที่ 29.00 บาท ลดลง 0.75 บาท
KBANK มูลค่าการซื้อขาย 1,757.42 ล้านบาท ปิดที่ 147.50 บาท เพิ่มขึ้น 0.50 บาท